‘โสฬส’กล้าชนบอร์ดขย่มแบงก์จนเจ๊กอั๊ก
&#8220;โสฬส&#8221; พร้อมชนบอร์ด แจงทำให้เอสเอ็มอีแบงก์เจ๊ง
1 ส.ค. 2555

“โสฬส” พร้อมชนบอร์ด แจงทำให้เอสเอ็มอีแบงก์เจ๊ง 
นายโสฬส สาครวิศว กรรมการผู้จัดการธนาคารพัฒนาวิสาหกิจขนาด กลางและขนาดย่อมแห่งประเทศไทย (เอสเอ็มอีแบงก์) กล่าวว่า ได้แก้ไขใบลาออกให้คณะกรรมการของธนาคารพิจารณาใหม่ จากเดิมที่ขอให้การลาออกมีผลตั้งแต่วันที่ 4 ต.ค. 2555 เป็นวันที่ 5 พ.ย. 2555 เพื่อให้มีผลก่อน 90 วัน ตามสัญญาการว่าจ้างที่ให้ทำงานจนถึงวันที่ 4 ก.พ. 2556
สำหรับกรณีที่นายนริศ ชัยสูตร อธิบดีกรมธนารักษ์ ประธานกรรมการเอสเอ็มอีแบงก์ ระบุว่าต้องยื่นใบรับรองแพทย์มาให้คณะกรรมการพิจารณา เนื่องจากการลาออกของนายโสฬส ระบุเหตุผลว่า มีปัญหาในเรื่องสุขภาพนั้น นายโสฬส ยืนยันว่า ไม่มีความจำเป็นต้องนำใบรับรองแพทย์มาประกอบการพิจารณา เพราะที่ผ่านมามีผู้บริหารองค์กรของรัฐหลายแห่งลาออกด้วยเหตุผลของปัญหาสุขภาพก็ไม่จำเป็นต้องใช้ใบรับรองแพทย์มาประกอบแต่อย่างใด
นายโสฬส กล่าวว่า หากคณะกรรมการธนาคารไม่อนุมัติการลาออก ก็ยังมีผลให้ตัวเองสามารถทำงานในหน้าที่ต่อไปจนกว่าจะครบวาระ แต่ในทางปฏิบัติงานนั้นคงไม่สามารถดำเนินการอะไรได้มาก 
ส่วนคณะกรรมการจะมีมติปลดออกหรือเลิกจ้างก็เป็นอำนาจการพิจารณาของคณะกรรมการ ซึ่งตัวเองก็จะหาทางปกป้องสิทธิทางกฎหมายด้านอื่นๆ ต่อไป
“ผมทราบว่าคณะกรรมการต้องการให้ผมลาออกโดยให้มีผลทันที แต่ผมลาออกตามสัญญาการว่าจ้าง และที่ผ่านมาก็ไม่เคยออกมาตอบโต้คณะกรรมการ เพราะไม่ต้องการให้ธนาคารเกิดความเสียหาย” นายโสฬส กล่าว
นายโสฬส กล่าวอีกว่า ผลการดำเนินงานของธนาคารในรอบ 6 เดือนที่ผ่านมา ธนาคารขาดทุนถึง 1,200 ล้านบาท เนื่องจากความสามารถในการปล่อยสินเชื่อใหม่ทำได้น้อยเพียง 700800 ล้านบาท จากที่ตั้งเป้าทั้งปีที่ตั้งไว้ 3 หมื่นล้านบาท เนื่องจากเจ้าหน้าที่ธนาคารไม่กล้าปล่อยสินเชื่อ เพราะกลัวว่าจะมีความผิด หรือถูกพิจารณาว่าดำเนินการไม่ถูกต้องทำให้การทำงานชะงักงัน
นอกจากนี้ สินเชื่อที่ไม่ก่อให้เกิดรายได้ (เอ็นพีแอล) ของธนาคารที่เพิ่มขึ้นเป็น 1.8 หมื่นล้านบาท หรือคิดเป็น 1718% ของสินเชื่อโดยรวมทั้งหมด เพราะไม่มีการแก้ไขหนี้เสียของลูกค้าได้อย่างทันท่วงที เนื่องจากธนาคารมีปัญหาการดำเนินการภายในองค์กร จากการปรับโครงการสร้างองค์กรใหม่ตามนโยบายของคณะกรรมการ ที่นำมาซึ่งการปรับเปลี่ยนผู้บริหารในองค์กรใหม่ 
สำหรับข้อมูลที่คณะกรรมการธนาคารประเมินว่า เอ็นพีแอลของธนาคารน่าจะเพิ่มขึ้นเป็น 4 หมื่นล้านบาท หรือ 40% ของสินเชื่อทั้งหมด เป็นสิ่งที่คณะกรรมการได้มีการคาดการณ์กันไปเอง ยังไม่ได้เกิดขึ้นจริง
นายโสฬส กล่าวว่า การมีข่าวออกไปว่าธนาคารมีปัญหาหนี้เสียเพิ่ม ทำให้ผู้ฝากเงินรายใหญ่ขอถอนเงินจากธนาคารเป็นจำนวนมาก ทำให้ธนาคารต้องเพิ่มอัตราดอกเบี้ยขึ้นมาเพื่อจูงใจให้ผู้ฝากเงินอยู่ต่อ ส่งผลให้ต้นทุนของธนาคารสูงขึ้น ก็เป็นอีกเหตุผลหนึ่งที่ทำให้ผลประกอบการของธนาคารขาดทุนจำนวนมาก
แหล่งข่าวจากคณะกรรมการเอสเอ็มอีแบงก์ เปิดเผยว่า หากนายโสฬสไม่ยื่นใบรับรองแพทย์ ก็จะให้คณะกรรมการสอบข้อเท็จจริงสรุปผลการสอบ ซึ่งหากพบว่านายโสฬสมีส่วนทำให้ธนาคารเสียหาย ก็จะดูว่าจะลงมติปลดออกหรือเลิกจ้างการทำงานภายในเดือน ส.ค.นี้
ทั้งนี้ คณะกรรมการได้มีการแต่งตั้งคณะกรรมการฟื้นฟูกิจการ เพื่อทำหน้าที่ฟื้นฟูเอสเอ็มอีแบงก์จากผลขาดทุน โดยมีนายพิชัย ชุณหวชิร ประธานกรรมการบริหารเป็นประธาน โดยจะเข้าไปตรวจสอบการปล่อยสินเชื่อ ซึ่งพบว่า ได้มีการเลือกลูกค้าโครงการขนาดใหญ่มาปล่อยสินเชื่อ ด้วยการคิดดอกเบี้ยต่ำมากกว่าคณะกรรมการอนุมัติไว้ค่อนข้างมาก